《送富朝奉还阙》
宋代·杨时

君不见庆历承平道如砥，驰车八荒同一轨。
虏人鸱张怒螳臂，百万云屯若封豕。
又不见朔方横流涨天起，腐麦蛾飞木生耳。
扶携道路杂老幼，操瓢沟中半为鬼。
关河日夜刁斗惊，嫚书乘驷来渝平。
兵间持节得英杰，谈笑坐使羁长缨。
青社环城万区屋，发廪分曹具饘粥。
饥羸枯颊陡生光，丛冢不闻新鬼哭。
臧孙有后天匪亲，闾门容容车何足论。
朅来濉上见犹子，雄姿宛有典型存。
骅骝已渡渥洼水，朝燕暮越应千里。
行看玉勒驾銮舆，濯足瑶池从此始。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。